Goude bezañ debret ez eas an holl da gousket, dre ma ne oa ket gwall aezet en  em ziduiñ hep skinwel. Ne gavent netra d'ober, tamm kaoz ebet etrezo. Klasket o doa c'hoari domino met an dra-se ne zeree ket ouzh o oad, setu ma'z eas an holl da gousket pa zeuas an noz. Sioul ha peoc'hus e oa an noz nemet trouzioùigoù bihan ar fubu o tarnijal hag ar gaouenn o kanañ, hag a glever div wech kreñvoc'h pa ne zeu ket ar c'housked d'an den. Evit ar familh Johnson e voe spontus an nozvezh rak ne c'hellas den ebet menel kousket dre ma ne glevent ket trouz ar gweturioù o vont hag o tont gant herr  war straedoù Montreal. Re sioul e oa ar c'hoadoù evito. Ken peoc'hus e oa ken e krogas Maureen da vezañ ankeniet, met ne ouie ket gant petra. Bep tro ma teue mare ar c'housked e kroge da grenañ gant an aon. Terriñ a rae penn an holl hep paouez o reiñ urzhioù evit keginañ, evit skubañ... Respont a rae dichek d'he familh ken ma teue an aergelc'h da vezañ displijus. Pep hini o vont eus e du da bourmen, da lenn, met peseurt levrioù... Reoù Ulalïa, reoù a brederouriezh.